વિપુલભાઈ એકદમ આજ્ઞાંકિત પતિ, એટલે કહે, “ઓ.કે” અને પછી બીડી હોઠની વચ્ચે દબાવીને પેટાવી. સદનસીબે અમારી બેઠક તરફ પીઠ કરીને બેઠેલા બેલાબહેનને એ ખબર ન પડી, કે કદાચ ખબર જ હશે! વિનયભાઈ તેમણે બેડીયાથી લીધેલી ચોકલેટો નેસના બધા બાળકોમાં વહેંચવા માંગતા હતાં, જો કે નેસના બાળકોની સરખામણીએ ડેરીમિલ્ક વધારે હતી, એટલે અમે મહિલાઓ અને બાળકોને ચોકલેટ વહેંચવાનું નક્કી કર્યું. હું અને વિનયભાઈ નેસના બધા ખોરડે ફરીને, બધાંને સીતારામ કહીને, ચોકલેટ આપતા આવ્યાં. અંતે આવીને રાજીબેનને પણ એક ડેરીમિલ્ક આપી.